khistorydata/jeongjo-sjw-relations huggingface dataset:
정조 6년 · 목
予曰。昨日考試時。右相以不得善作爲悶矣。領議政徐命善曰。昨日頗爲寬限。而終無善作。誠可怪矣。予曰。然矣。恐有遺珠之歎。至於再考落軸。而終未得善作矣。今番泮儒之許付額外者。果何如云耶。命善曰。此是挽近所無之事矣。予曰。李崑秀之應講純通。製述居魁。誠壯矣。命善曰。誠是人才矣。予曰。比較應製。尤爲善作矣。合考中違格者誰也。吏曹參判鄭一祥曰。趙台鉉之子濟魯矣。予曰。今日之命行次對。蓋以畿伯今已還朝。欲議民事也。兩司亦已備員。欲採公議也。予曰。金奉朝賀一味引義。不受祿俸。將欲敦諭。而實難措辭矣。其所引義。卿等果通問乎。命善曰。臣果簡問。則以爲名登白簡。終難受祿云矣。予曰。此非上達之事。故敦諭措語誠難矣。命善曰。然矣。予曰。備局施賞謄錄。盡爲出抄乎。命善曰。京畿條。已爲抄出云矣。命善曰。日前綸音中施惠諸條。在民旣是莫大之澤。至於災結。姑待分俵宜矣。予曰。綸音中云云。果爲惠民之政乎。命善曰。還穀旣有分數停退之敎。結錢亦爲分數蠲減。則似好矣。予曰。畿邑結錢。其數幾何。判尹徐有隣曰。畓二萬結。田三萬結矣。戶曹判書金華鎭曰。若減結錢則民不得蒙惠。故每以還穀蠲減矣。予曰。若減還穀。則當以耗條除減乎。有隣曰。似然矣。予曰。守總兩營收米。亦當蠲減矣。有隣曰。果有已例矣。予曰。白米一斗。請以五錢代納者。亦出於該營之準捧故耳。命善曰。以錢代捧。則亦爲不少之惠矣。予曰。畿農若是告歉。何以則可濟飢民乎。京畿監司李亨逵曰。還穀停退。均爲小民之惠矣。予曰。一結結錢幾何。亨逵曰。每結爲五錢矣。予曰。當此歉歲。舊還自在停退中矣。華鎭曰。竝與當年耗條而請減云矣。予曰。此則甚難。必有捧儲之穀。然後明春亦有施惠之道矣。命善曰。果然矣。予曰。聞畿伯言。則南漢軍餉米。不入於分數中云故民皆請減云。此亦當在分數中矣。命善曰。各處軍餉。當施一視之惠矣。予曰。卿出擧條。自備局知委也。予曰。總戎廳還穀。許令捧晉本邑。耗條輸納本倉好矣。命善曰。保還非本邑所知之事。有難自當捧晉矣。予曰。本倉還穀。殆近三萬餘石。而保還爲三分二云。云矣。命善曰。然矣。亨逵曰。保還之弊。誠不少矣。予曰。昨年都下之民。多受其弊。今年則鄕外之民。必當其若矣。予曰。統而言之。今年以米代捧。明年以太代捧。則將爲無窮之弊矣。有隣曰。外邑入倉之時。或以作牌表穀。而至於耗還。亦是難行之事矣。予曰。總戎使雖或察飭。實難如數善捧矣。知中樞府具善復曰。申飭監色。則似無混雜之弊矣。予曰。向來還弊。尃出於監色輩矣。左議政李福源曰。守總牙兵。其於輸納之際。誠多可矜矣。予曰。便是有庳之民。而此弊已及於江原道矣。有隣曰。洪忠道。亦有牙兵名色矣。予曰。南漢則移送守禦使。總戎廳則使本道監司許令總察。亦甚無妨。而此亦猝難變通矣。命善曰。然矣。今則總戎廳倉直。皆以有料軍差出云。庶幾無弊矣。予曰。本廳還弊。至昨年再昨年而爲尤甚矣。善復曰。然矣。予曰。此還創開。始自經理廳乎。命善曰。然矣。予曰。保還亦爲停退則何如。華鎭曰。似無妨矣。命善曰。此則不然。其於捧納之際。必有贏餘。渠輩以徵捧爲好矣。予曰。必有染指之事。故日前敎鍊官直謂以不願停捧云矣。命善曰。然矣。予曰。竝與保還而停退。則北漢實有難支之勢矣。命善曰。此是必然之事矣。予曰。賑穀何以則有區劃之道乎。命善曰。今有常賑穀四萬餘石。庶可分排矣。命善曰。今秋科事退定。不一其議矣。今此特敎之後。儒生輩皆曰便宜云矣。予曰。其中亦當有不便者矣。命善曰。西北道科。旣有下敎。而本曹單子。尙未啓下。知委之際。似有稽滯之端矣。予曰。卽已啓下。問于政院也。命善曰。兩道試官。當以文任差遣。而文任如或苟艱。雖非文任。亦有差遣之例矣。予曰。試官差出。何曹擧行乎。命善曰。自吏曹差出矣。予曰。甲午年關西試官。誰果往乎。命善曰。以金鍾正陞擢以送矣。予曰。吏判實合此任。而近來政注漸鍊。有難出送矣。 命善曰。然矣。予曰。判尹旣奉親。亦難遠離矣。有隣曰。誠難强矣。吏曹判書李性源曰。見今無故者。 徐有隣。鄭昌聖矣。予曰。刑判旣有監印之役。且掌秋曹之任。此則不可許久出外矣。往來之間。當爲數朔乎。命善曰。然矣。予曰。武科規矩。當用最歇之規矣。善復曰。在前以騎蒭二中。枊葉箭二中試取矣。予曰。今此設科。亦一追述之事。而登極後初行之擧也。迨此暇隙。欲爲設行。良有意也。命善曰。誠然矣。予曰。吏參登科。雖曰未久。年今向老。從近陞資好矣。命善曰。聖敎至當矣。右議政金熤曰。向者綸音中蠲稅代捧。實爲惠民之政。而見今市直。一直踴貴云。及此時若施。則民情可以賴安矣。在前亦有冬前發賣之例。雖一二等。特命發賣。則可紓都民一時之急矣。予曰。何年有冬前發賣之例乎。有隣曰。丙子十二月。有發賣之事。而冬前發賣則未知有例矣。熤曰。十月則船穀必當上來。及此未到之時。先施惠澤。似好矣。予曰。卿言果好矣。然而舊穀雖方見乏。新穀非久將出。當此秋成之時。乃行發賣之擧。未知如何矣。命善曰。新穀將出。冬前發賣。亦無其例矣。熤曰。均廳亦有給代米一萬四千餘石矣。予曰。本廳未設之前。各邑所捧米爲十二斗。而自設本廳之後。減捧六斗。故本廳出錢貿米。以充其給代之數。此外元無所儲米矣。大抵都下米貴之弊。尃由均廳設置之故。不可不變通。而亦無善策。可悶矣。 命善曰。然矣。予曰。右相爲民之心。固甚感歎。而但事勢如此。卿須更加商量。後日更奏也。予曰。備局所抄荒政條。當只取綱領乎有隣曰。依荒政全書例撰出。似好矣。予曰。荒政乃是民國重事也。不宜草草抄出。上自周禮。參考史記文集諸書。裒成一部册子。以爲考覽之資。則庶有實效。領相似無間隙。左右相同爲晉意。撰出好矣。福源曰。第當抄出矣。昌聖曰。寶鑑印役。不可不從近訖工。而跋文尙未釐正。是可悶矣。予曰。大提學催促上來。從速釐正也。予曰。保還之捧晉本邑。不可尃委於該邑守令。監司必須檢飭。無至生弊也。亨逵曰。漢南諸邑。姑未發巡。發巡時。當除朝辭出去乎。予曰。依此爲之。見今民事。一時甚急。不多日。必爲發巡也。予曰。 海西罪人申炡。朴瑞集等捧招時。其爲人果何如。 大司憲沈㶊之曰。爲人極甚獰猂。供辭尤爲狡惡。而以好生之德。迺有酌處之敎。不勝抑鬱矣。予曰。渠輩之以啓能不知爲逆云者。何也。㶊之曰。梟腸終不知改。故乃有此等事矣。予曰。納供時。雖以色辭間觀之。或有覺悟之心耶。頤之曰。渠輩不知護逆爲死罪。有此更犯云矣。予曰。入格儒生入侍。 李崑秀進伏。予曰。李崑秀便是三場壯元。而不得爲及第。渠心必落莫矣。命善曰。誠極壯矣。予曰。爾退閤外。與尹若烈同受賞格也。申履相進伏。予曰。爾文頗善作。而以違簾不得居魁。殆亦有數而然矣。命善曰。然矣。命善曰。罪人明日若入來。卽當擧行乎。予曰。待魯文捉來。同爲設鞫也。
정조 6년 · 목
領議政徐命善啓言。捲草官。右相不宜仍帶。請令該曹卽爲差出。從之。
정조 6년 · 강
命各處軍餉及會內外穀。隨分等減捧。
정조 6년 · 목
領議政徐命善啓言。向來畿甸還穀之減捧。乃是無前之惠澤。今聞廣州民人輩以軍餉之不在其中。乞蒙一視之澤云。成命之下。何可區別乎。無論各處軍餉及會內外穀。隨其分等減捧之意。請更爲知委從之。
정조 6년 · 강
命兩西穀捧晉海倉。
정조 6년 · 목
領議政徐命善啓言。畿甸禾農。已判歉荒。不可無移粟接濟之道。在前如此之時。多有兩西穀船運之例。 關西米三萬石。海西米一萬石。明春輸送之意。發關於兩道道臣。而兩西開倉。例在秋末。捧晉於海倉。以爲裝發之地。請分付。從之。
정조 6년 · 강
命關北操鍊竝停止。
정조 6년 · 목
領議政徐命善啓言。關北操鍊。依例擧行之意分付矣。道科相値。必多民弊。南北行操。姑爲停止似好。何以爲之。敎以。一倂停操也。
정조 6년 · 강
遞咸鏡監司鄭元始。
정조 6년 · 목
領議政徐命善啓言。咸鏡監司鄭元始方有實恙。秋奉審無以擧行云。請姑許遞。從之。
정조 6년 · 강
命東萊府倭人處木米上下書契。依例擧行。
정조 6년 · 목
領議政徐命善啓言。東萊府使李鼎養狀啓以爲。知世浦境致敗辛丑條。一特送使倭般二隻。所騎倭人一百十名處木米。已爲上下。而書契成送一款。令廟堂稟處矣。旣有已行之例。依此擧行之意。請分付該曹。從之。
정조 6년 · 강
命扶安丁酉條稅穀致敗米。卽爲準納。
정조 6년 · 목
戶曹判書金華鎭啓言。扶安丁酉條稅穀致敗半濕米。自洪州牧上送者。爲一百三十餘石。而色吏般漢。符同偸竊。無一石見存者。爲守宰者若善檢節。則中間幻弄。豈至此乎。伊時洪州牧使。令本道指名現告拿處。船人色吏。各別嚴治。卽爲準納之意。請分付。從之。
정조 6년 · 강
命各道稟請恤典。依原營例。月終修啓。
정조 6년 · 목
戶曹判書金華鎭啓言。各道渰囕燒死之類。續續啓聞。稟請恤典。已極煩屑。此後一依原春道例。月終都修啓。至於恤典。先爲分給。追請會減。事甚便宜。以此定式施行。勿論京外。燒火漂失之戶。全家漂燒然後。始請恤典。而近來雖數間空廊。渾請恤典。恐非棕核之政。從實摘奸。俾無如前濫雜之弊。請一體申飭。從之。
정조 6년 · 강
命外邑人口數爻。歲末修成册入啓。
정조 6년 · 목
判尹徐有隣啓言。五部人口總數。依獻民數古事。每於歲末。別單入啓矣。京外尤不可異同。自今爲始。外邑人口數爻。趁歲末修成册。移送臣府。以爲入啓之意。請分付八道道臣及兩道晉守。從之。
정조 6년 · 목
領議政徐命善啓言。 寶鑑印役。今已告訖。而因跋文之未及釐正。揆以事體。萬萬未安。重臣金鍾秀陳疏承批。尙無動靜。重推。令政院催促上來。請以爲擧行。從之。
정조 6년 · 강
命分院戶米代納。令該院稟處。
정조 6년 · 목
京畿監司李亨逵啓言。廣州旣爲尤甚。而分院家戶米所捧七面。又是尤甚。願以田米代納。請下詢大臣處之。敎以。令該院從長稟處也。
정조 6년 · 강
大司憲沈㶊之。大司諫申應顯聯啓討逆。賜批。
정조 6년 · 목
聯啓以爲。鄭妻。龜柱爲諸逆之窩窟。則誅討之典。何可少緩。而目下賊勢。實有難言之憲。故就其最急者先陳之。國榮德相。乃是近日諸賊根柢。純彬之嚆矢則德相也。煥億之奇貨則德相也。澤白泓之凶言。究其歸則德相也。而不卽破窟。而亂本巨魁戴頭。安有如許治逆乎。德相亟令王府設鞫得情。純彬億三賊。設鞫得情。國榮追施當律。鄭妻龜柱快正王法。竝允三司之請。批以。已諭於三司之批矣。頤之又啓言。德相之元惡大憝。尙逭王法。此固臣之罪也。伏願亟賜處分。應顯又啓言。臣等所懷。亟賜允從。批以。予有商量者矣。頤之又啓言。今番海西諸賊極矣。不以逆相爲極惡。待以師長。不以賊亨爲凶黨。奬以節義。腸肚相連。元無彼此之別。數十名諸囚。一切置法。實無所措。至於炡賊等。至凶至㦫。已萬萬凶獰。臣以爲承款罪人炡。瑞集。宗弼。榮祖。竝令拿來。卽捧結案。快正邦刑。權榕。李逢源等。亦爲設鞫嚴問。施以當律。李來源等。竝施島配。批以。此亦前已悉諭矣。
정조 6년 · 강
大司諫申應顯避嫌乞遞。賜批。
정조 6년 · 목
避嫌略曰。從前做錯。今不可委數。至於成胤儉事。措辭停啓。又是臣難冒之端。請遞臣職。批以。勿辭。亦勿退待。
정조 6년 · 목
李崑秀尹若烈徐膺輔進伏。予謂崑秀曰。今番科試。幾登見屈。此莫非身數所存而然。有初試之賜給。在渠可謂幸矣。承旨徐有防曰。此儒素稱善文。必當登科矣。予曰。益懋學業。從近決科可也。予謂若烈曰。今日簡其禮數。卽以便殿召見。亦是恩數耳。昨日果爲善誦。今復能講一篇乎。 若烈曰。謹當誦之矣。予曰。圓點儒生輩。或願復設一經講乎。若烈曰。姑未廣詢矣。予曰。今爾願學之誠。誠可嘉矣。予謂膺輔曰。昨日爾能善誦。尙庸嘉尙。近做何業耶。
정조 6년 · 강
命守總收保米。以錢代納。新舊還竝停退。
정조 6년 · 목
敎曰。向下綸音。敷示心腹。冀使荷擔者息肩。流散者安土。而此不過目前救急之計也。至若來後賙恤之方。豈可諉之賑政一事而已。昨今筵席。詢于道伯。民情惶急。果不爽所科。見方催租在卽。凡係蠲免之事。有難遲待冬間。守總收保米之最爲畿民難支之端。朝家所嘗矜念者。況當歲儉民窮之時。另施濶狹之政。以此意令廟堂分付該廳該道。收保米竝令從民願。以錢代納。如是下敎。而捧錢之際。萬一有科外濫徵之弊。營屬當隨現嚴刑遠配。該將臣亦難免不飭之責。更加措辭嚴飭。總戎廳所管山城及平倉移轉還穀。轉輸之苦。不聞可知。今年則特令捧晉本邑事。亦爲分付。朝因大臣建白。尤甚之次稍實等邑。停捧代捧一款。雖係軍餉。勿拘爲之之意。才有筵敎。此則自本司果知委乎。更爲申飭道伯。卽令曉諭民間。俾各知之。新還則爲念嗣歲之民食。雖不得不分數停捧。或代穀許捧。而至於舊還督捧。恐非其時。亦何必待歲末。分付本道。舊還竝令停退事。一體論理行會。
정조 6년 · 강
以徐有寧爲咸鏡監司。 備薦也。
정조 6년 · 강
領議政徐命善陳箚請捲草官差出。賜批。
정조 6년 · 목
箚略曰。臣於朝筵。以捲草官差代之意。仰陳蒙允矣。牌招政官。卽爲差出。恐似得宜矣。批以。所陳方欲依施。仍命遣史官傳諭。
정조 6년 · 강
遞承旨徐有防。以林錫喆代之。
정조 6년 · 강
召見承旨金尙集李秉模于誠正閣。
정조 6년 · 목
予曰。近來凶逆。可謂愈出愈奇矣。尙集曰。窩窟不卽正刑。故有此蔓連之患矣。予曰。果是矣。予曰。綸音後畿內民人。或有實惠耶。尙集曰。然矣。予曰。舊還停退。亦爲蠲惠之政耶。尙集曰。北漢還穀之捧晉。亦爲莫大之惠矣。予曰。刑曹近有殺獄罪人乎。只有六人。而姑未錄啓矣。予曰。玉浦鎭倭譯旣在拿處。則仍爲落散乎。秉模曰。拿來之際。自出其代矣。予曰。然則不必拿來。令萊府待用刑決杖好矣。秉模曰。事係邊情。有難仍置矣。予曰。水使府使輒有相較。是何故也。 秉模曰。俱有所失矣。予曰。東萊府能免設賑耶。秉模曰。似無此患矣。予曰。萊府器具何如。秉模曰。無異京華矣。予曰。再明年。當有通信使。而人蔘終無拮據之道。是可悶矣。秉模曰。聞館倭言。則姑無信使之行云矣。予曰。安東邑況何如。秉模曰。極甚淍殘矣。予曰。向者綸音後。一名果爲許通耶。秉模曰。至於安東。終不許入矣。
정조 6년 · 강
命文臣製述。二十八日仁政殿爲之。
정조 6년 · 목
因取稟。敎以。二十八日爲之。又因處所啓稟。敎以。仁政殿爲之。
정조 6년 · 목
以徐有慶爲捲草官。金履素爲禮曹參判。鄭元始爲工曹參判。
정조 6년 · 강
諭奉朝賀金致仁。
정조 6년 · 목
敎曰。向日賓對。已布予意於大臣。使卽轉聞于卿。卿果聞知否。非不欲敦勉。而咨且至今。迄未之能焉。蓋以旣無筵席間所發之語。又無文字上可引之端故耳。卿之逬處郊坰。已是意外之意外。苦辭常俸。尤係過中之過中。該曹草記之批旨。道臣狀本之回諭。屢示勤懇。胡不體諒予至意乎。卿須諒此諒此。安心領受。仍卽入城。仍命遣史官敦諭于金奉朝賀。
정조 6년 · 강
命玉浦譯學鄭思博重勘。栗浦權管丁錫亨拿處。東萊府使李養鼎重推。
정조 6년 · 목
備邊司啓言。卽見東萊府使李養鼎狀啓。則以爲。二船所騎倭人。只是四十九名。而問情時。不爲從實計數。當該譯學及守護將。令廟堂稟處矣。其在重邊情之道。不可尋常處之。玉浦譯學鄭思博。考律重勘。栗浦權管丁錫亨。令該府拿處。東萊府使李養鼎請重推。允之。
정조 6년 · 강
命譯學鄭思博。嚴治後狀聞。
정조 6년 · 목
因譯學鄭思博重勘傳旨。敎以。拿勘未幾。又復犯科。若此不已。譯學將至坐不暧席。此必異於任官之故。不得擇送而然。自廟堂往復該院。使卽釐弊。此譯學。令萊伯大張軍威。彼人所知處。各別嚴治後狀聞。
정조 6년 · 목
因禮曹各 陵展謁啓稟。敎以。 陵謁所重在焉。然今畿甸穡事告歉。雖欲省斂。徒滋弊瘼。使民之方。不可不念。當詣 貞陵展謁。以今晦來初擇日以入。 本陵距京不過是數里也。且有可據之已例。列邑分辦。竝令除之。一依郊外擧動例爲之。又敎曰。今番謁 陵時門路。依永祐園展拜時例爲之。又因吏曹隨駕官別單。敎以。此外各司。雖進排官。勿爲進去。以除煩弊事分付。又因禮曹展謁擇吉。來九月初三日初六月俱吉云。何日定行啓稟。敎以。初三日爲之。
정조 6년 · 강
遞承旨金尙集林錫喆。以李柱國。李萬育代之。
정조 6년 · 목
敎曰。左承旨。同副承旨許遞。前望單子入之。
정조 6년 · 강
有政。吏曹判書李性源。參議趙鼎鎭進。
정조 6년 · 목
敎曰。禮曹無判堂。在外判書許遞。政官牌招開政。以在京無故人差出。又敎曰。 忠州牧使。今日政各別擇差。○以鄭尙淳爲禮曹判書。○敎曰。 陵行當前。禮曹判書鄭尙淳兼帶金吾之任許遞。同義禁李在協吳載純俱是侍衛之任。事多相妨。騎堂總管竝許遞。今日政差出。 以金尙集爲兵曹參判。趙㻐爲知義禁。李樂培爲忠州牧使。金持默爲延安府使。
정조 6년 · 강
召見戶曹判書金華鎭。承旨李柱國于誠正閣。
정조 6년 · 목
予曰。今歲畿農。已爲辦歉。凡係用民力之事。雖一半分。猶患蠲減之不及。今此秋展謁。若於遠 陵擧行。則民方艱食之餘。又有騷擾之憲。不可不軫念處。故將於 永祐園展拜。而侵曉出宮。則植炬之節。亦不無爲弊之端。伊日日出後出宮。詣 園所行禮後。仍爲經宿。其翌日詣 貞陵展謁。 園所擧動。以京擧動例擧行。曾有定式。至於 貞陵。去京城不過數里地。如此則可除擾民之弊矣。將以京擧動例擧行。則雖無整理使。可以擧行。而方欲經宿。則戶曹自多擧行。齋室墻垣。似有狹窄之慮。設布帳等節。各司住接處所。亦可因地勢爲之。則足可容接與否。自 園所至 陵所道路修治之際。或有民弊。則大非憂民之本意。戶判明日看審。便宜以奏。華鎭曰。看審。第當回奏。予曰。均廳預買。本爲除弊而設。而當此歉歲。害歸於民。守總軍餉。本爲軍民兩便。而年年減縮。利歸保主。軍無接濟之需。民多凍餓之色。九重耿耿。當復何如哉。柱國曰。守總兩營之爲弊。尃在於保主人作奸。嚴立科條。俾不犯手。則可爲釐弊之道矣。予曰。保主亦民也。奸習雖極痛駭。尃以此生活。則不能正其本而欲齊其末者。不其難乎。柱國曰。每當 陵幸。隨駕營門應下之數一年內一營若尃當。則更無加上下之規。若使春幸時隨駕之營。又當於秋幸時。則可除分當之費。實爲兩便之道。請下詢諸將臣處之。予曰。卿之所奏。儘有意見。此後春謁隨駕營門。秋謁仍用。秋謁之時。則兵曹草記。勿以何營取稟。只以幾哨取稟也。
정조 6년 · 강
命文臣製述。仁政殿爲之。
정조 6년 · 강
大司憲沈㶊之。大司諫申應顯。掌令兪彥修。持平尹履相。權裕。獻納金翊休避嫌乞遞。賜批。
정조 6년 · 목
避嫌略曰。伏聞以合辭之不停不連。筵飭截嚴。至以慨然爲敎。臣等昏謬之罪益著矣。何敢冒據臺次乎。請遞臣等之職。批以。勿辭。亦勿退待。
정조 6년 · 강
陵幸時各樣進排。命嚴飭。從官衛士。考例別單書入。
정조 6년 · 목
敎曰。今番 陵幸各樣進排。旣命以郊外擧動例爲之。此則自有每年 園所展拜時。使之依此擧行。畿伯但令迎送事。自政院成送有旨於巡到處。如是下敎之後。內而各司。外而列邑。萬一有循用謁 陵時例。當隨現嚴勘。令廟堂各別嚴飭。日出後出宮。植炬等節。非所可論。以此一體知悉。從官衛士。宜從省略。令吏兵曹參考前例。別單書入。待下批爲之事分付。
정조 6년 · 강
命大臣入侍事。遣史官傳諭。
정조 6년 · 강
命御營廳習陣置之。合操依例爲之。
정조 6년 · 목
敎曰。旣定 陵幸。明日御營廳習陣置之。又因新舊軍合操頉單子。敎以。依例爲之。
정조 6년 · 목
敎曰。成命之下。尋常擧行。如是曚矓。總戎使李昌運推考。
정조 6년 · 강
判下兵曹　貞陵展謁。 永祐園經宿時隨駕軍兵磨鍊草記。
정조 6년 · 목
因草記。敎以。訓局步軍九哨。馬軍三哨。御營步軍四哨。騎士三番。爲先後廂。禁軍則三番隨駕。晉營則禁營爲之。今番爲念畿民之弊。有此近 陵之行。凡係弊端。宜從省約。兵曹總府堂上郞廳侍衛。依 永祐園擧動時例爲之。 五衛將只二員。武兼只六員隨駕也。
정조 6년 · 강
命柳誼等竝敍用。
정조 6년 · 목
敎曰。不可一敍一否。前參議柳誼。參知洪履健竝敍用。又敎曰。行左承旨李柱國敍用。
정조 6년 · 강
放定配罪人柳孝源。
정조 6년 · 목
因黃海監司黃昇源平山府定配罪人柳孝源到配啓本。敎以。竄配則非不知太過。而以近侍之人故。不得不重勘。罰已行矣。 陵幸當前。放送事回諭。
정조 6년 · 강
命推鞫姑待下敎爲之。
정조 6년 · 목
因罪人宋煥九拿囚單子。敎以。他罪人就捕。不過數日間事。推鞫姑待下敎爲之。
정조 6년 · 강
宗廟告由草記。命置之。
정조 6년 · 목
禮曹啓言。經宿幸行時告 廟爲之事。載禮文矣。今番 貞陵 永祐園幸行。 宗廟告由。來初一日 朔祭。請兼行。敎以。旣用郊行例。且與 陵所經宿有異。此草記置之。
정조 6년 · 강
御仁政殿。行文臣製述。試官鄭弘淳李性源吳載純趙鼎鎭柳義養鄭宇淳李謙煥。
정조 6년 · 목
具翼善冠袞龍袍。乘輿出協陽門。入仁政門詣仁政殿。降輿卽座。試官以下行禮訖。以擬宋陜令王希儉進魏野所居圖爲表題。乘輿出仁政門。入協陽門還內。
정조 6년 · 강
命晉都總戎廳爲之。
정조 6년 · 목
兵曹判書李命植啓言。弘化門外晉都。何營爲之乎。敎以。總戎廳爲之。
정조 6년 · 강
永祐園經宿時設布帳。命齋室近處爲之。
정조 6년 · 목
兵曹判書李命植啓言。 永祐園經宿時設布帳。以何營門擧行乎。敎以。以隨駕兩營擧行。切勿濶大。只齋室近處爲之。
정조 6년 · 강
召見前錦伯趙㻐于誠正閣。
정조 6년 · 목
遞來也。○予曰。卿纔湖西遞來矣。目今畿農。已判歉荒。無一邑不被災處。而湖農無異於畿內云。沿路所見。其果何如。㻐曰。沿路所見則似可免凶矣。予曰。濱海諸邑。非但兩晹之不適。多被海溢之災。醎水所過處。無所收獲之資云。言念民事。切實矜念。分等狀啓入來。可以從實俵災。而前頭接濟之責。尃恃於守宰。而亦難預科其實心奉行。誠爲可悶矣。㻐曰。聖敎至當矣。予曰。湖西非但年事如此。逆獄屢起。至於今番而極矣。卿旣參覈。則可知顚末。人心果何如。罪人撤捕。亦何以爲之乎。㻐曰。按査逆獄。未能窮覈。罪人尙未斯得。臣罪萬萬矣。予曰。春等端䓤臺。尙未擧行。軍情想必抑鬱矣。承旨李柱國曰。久爲企待矣。
정조 6년 · 강
行科次于誠正閣。仍召見大臣以下。
정조 6년 · 목
予曰。注書行步。太涉緩緩。極爲駭然。予曰。大臣入侍。判府事鄭存謙。領議政徐命善。左議政李福源。右議政金熤進伏。敎曰。左右捕將入侍。又敎曰。前錦伯入侍。又敎曰。訓將同爲入侍。訓鍊大將具善復。前錦伯趙㻐。左捕將李敬懋。右捕將徐有大進伏。予曰。試官少退。命出湖西密啓。曰此錦伯密啓也。諸大臣及將臣前錦伯輪看可也。賊情如是狼藉。此不可付諸外邑而治之。今當拿來耶。存謙等曰。如此變怪。前所罕聞。拿來宜矣。予曰。宣傳官安璛假都事差下。卽爲入侍。予曰。此密旨出給假都事也。命善曰。無時急公事。再明日次對。當頉稟矣。予曰。唯然則起旗軍洗馬。不當頉稟耶。命善曰。然矣。予曰。今番 陵幸時補把馬。何以爲之乎。命善曰。依春幸時例分把矣。予曰。此亦爲民弊之一端。依永祐園幸行例。補把馬則不爲磨鍊可也。命試官入侍。仍命考試券。
정조 6년 · 강
命前左議政洪樂性敍用。
정조 6년 · 목
敎曰。以無隱之意。有匪怒之敎。蓋出於責備。而忽地三司齊發鬧端。閱月不息。聽聞之駭惑。爲如何哉。昨於合啓之批。有所云云。收敍與否。豈在於停與不停。前左議政洪樂性敍用。
정조 6년 · 강
諭判府事李徽之。前左議政洪樂性。
정조 6년 · 목
敎曰。卿之遭罹。予以爲卿宜不足恤也。卿之立朝處事。惟知無心二字。假使卿有大於此之過誤。世必原卿之心。恕卿之跡。況向來事。予已曲諒無餘。在卿何有。到今事歸安帖。更無深引之端。卿須安心勿辭。卽爲造朝。聽我面諭事。遣史官傳諭于李判府事。與之偕入。祿俸卽令倉官輸送。文敎曰。予妄以敷心之意。輕發信口之語。致使卿厚遭人言。予之本心。卿必默諒。到今更安用多誥。鬧端聞已止息。纔下敍命。在卿毫無深引之事。卿須體予慇懃之諭。當日入城。待樞銜下批。仍卽造朝事。遣史官傳諭于前左議政。
정조 6년 · 강
命奉朝賀金致仁祿俸。令地方官傳及。
정조 6년 · 목
京畿監司李亨逵以奉朝賀金致仁祿俸不爲祗受啓。敎以。日前別諭。罄予至意。意謂大臣勉回初志。觀此狀聞。常俸如前牢拒。無意領受。予之誠意未孚。方切媿歎。在大臣處義。亦豈不過中之甚乎。令地方官進詣大臣家。傳及此意。仍傳祿俸後。柢受形止。卿其卽爲狀聞事回諭。
정조 6년 · 강
編修官李性吾。以判府事李徽之附奏啓。
정조 6년 · 목
書啓以爲。臣奉聖諭。往諭于判府事李徽之所住處。則以爲。臣所犯至重。蹙伏江村。恭俟重勘。不意開釋之恩。逈出尋常。仍令卽爲造朝之命。臣豈不欲卽趍。而合啓雖停。公議宜戒。釁累之跡。實難擧顏朝端。惟俟嚴誅而已。敎以。卿與領敦寧處義。差有間焉。自初予之慰藉而昭晢者。不啻丁寧。且以所遭之人言言之。不無輕重之殊。卿之一向深引。豈不過中之甚。況今謁 陵在卽。晉都有命。卿宜速出造朝。玆遣承旨。布予至意。卿其安心勿辭。與承旨偕入事。承旨傳諭于李判府事。爾則先爲入來。
정조 6년 · 강
假注書馬思仁。以前左議政洪樂性附奏啓。
정조 6년 · 목
書啓以爲。臣奉聖諭。往諭于前左議政洪樂性處。則以爲。臣犯罔赦之罪。屛伏荒村。恩敍遽降。史官踵臨。臣誠感祝。不知死所。然負犯深重。合被重辟。豈可以薄罷旋敍。乃敢重入修門。復齒人數之計哉。靡所容措。席稿俟命云矣。敎以。俄於別諭。備悉予意。在卿道理。宜卽出而肅命。豈可多費說話。惟以巽讓爲事乎。況今 陵謁已定。期日不遠。尤非大臣處外之時。卿須諒之諒之。待明朝入城。仍卽造朝事。更爲傳諭。期於偕來。
정조 6년 · 강
三司合啓請洪樂性中途付處。李徽之削奪官爵。賜批。大司憲沈頤之。大司諫申應顯。 應敎李敬一。 副應敎朴天行。掌令兪彥修。持平尹履相權裕。獻納金翊休。副校理尹行元沈樂洙。修撰洪文泳。副修撰嚴思晩金履鏞。
정조 6년 · 목
合啓以爲。最中之挾兩侄釀二凶。鞫案俱在。衆目皆覩。噫彼洪樂性。以參鞫大臣。戚屬之驚痛。當倍他人。而乃於諸大臣聯箚。强引私義。敢陳各箚。殆若立異者然。揆以執法之論。焉逭負國之罪。而聖度太寬。姑施薄勘。輿情抑鬱。倘復如何。請前左議政洪樂性中途付處。噫判府事李徽之。身爲參鞫大臣。目見最中之逆節。托以戚屬之不遠。强隨時相之別箚。跡涉立異。輿情駭惑。請李徽之爲先削奪官爵。門外黜送。批以。曾聞三司合啓。實循一國公議云。而兩大臣事。不先不後。發於筵敎敷示之餘。是何異於奉承傳請討乎。予之所大懼者。豈但爲大臣一已事而已。誠以流弊或歸於迎合之科故耳。其爲中外之滋惑。爲如何也。予苟欲借口於卿等。何必特敎譴罷。卿等試思之。此啓停之可乎。不停可乎。前後懃懇之敎。不啻丁寧。而卿等一味延施。無意了當。亦果出於守法不撓之意乎。予則以爲卿等此擧。反有沒誠之歎。燈非之嫌焉。啓中一二句語。無非卿等自道底設話。不料四百年臺閣風裁。始壞於卿等之手。重爲卿嘅咄。此啓一日不停。貽臺閣一日之羞。二日不停。貽臺閣二日之羞。卿等亟停此啓。更勿煩聒。
정조 6년 · 강
大司憲沈頤之。大司諫申應顯。掌令兪彥修。持平尹履相權裕。獻納金翊休避嫌乞遞。賜批。
정조 6년 · 목
避嫌略曰。臣等凡係懲討之事。未能盡分。至於洪樂性李徽之合辭之請。至以四百年臺閣風裁始壞卿等之手爲敎。臣等不職之罪至此。何敢仍冒臺次乎。請遞臣等之職。批以。勿辭。亦勿退待。
정조 6년 · 강
命瑞葱臺。再明日試射。差備侍衛及諸凡擧行。考例爲之。
정조 6년 · 목
敎曰。春幸時。瑞蔥臺內試射。以闕內不得設行。汔此停退。見今秋幸在前。而先期應行之試。又將不得。渠輩聞甚抑鬱云。當於再明日。以春幸時捧擧案未試之類及秋幸時應赴人。依內試射例試取。此非差備內。侍衛及諸凡擧行。取考前例爲之事分付。又敎曰。瑞蔥臺內試射處所。以北營爲之。行路以拱北門磨鍊。此非外試射。試官無可論。而該房承旨與宣傳官。別軍職一人。眼同監試。呼名入門等事。令差備官擧行。至於別隊馬兵試射。試官及差備官。自有前例。以此該房及該營知悉。
정조 6년 · 강
命今番幸行。補把驛馬勿用。
정조 6년 · 목
敎曰。今番幸行。旣命一依 園所擧動例爲之。兵曹司僕補把驛馬。切勿用。
정조 6년 · 강
命諸道監司遞來肅拜事定式。
정조 6년 · 목
承旨李在學啓言。奉使之人。皆有入來肅拜。則諸道監司遞來後當有肅拜。此後則勿論實職有無。必爲遞來肅拜事。請定式施行。從之。
정조 6년 · 강
命任嵂等。竝蕩滌敍用。
정조 6년 · 목
領議政徐命善啓言。曾經閫帥罷削人。頃有收敍之命。前兵使任嵂。前宣傳官元厚鎭。似當一體收敍。前府使孫相龍。前縣監王漢禎。宜有參酌之道。故敢達。敎以。竝蕩滌敍用。
정조 6년 · 강
命駕轎馬只三雙待令。副駕轎置之。勿出朝報
정조 6년 · 강
有政。吏曹判書李性源。參判鄭一祥。參議趙鼎鎭。兵曹參判吳載純進。
정조 6년 · 목
以鄭昌聖爲同經筵。洪樂性爲領敦寧。徐有慶爲知事。李秉模爲同知。尹塾爲副總管。
정조 6년 · 강
遞承旨李萬育。以金宇鎭沈有鎭爲承旨。
정조 6년 · 목
敎曰。秘密狀啓拆外封。係是前所未有之擧。又以罪人姓名所書之紙。不封入啓。尤是大做錯。而專由生疏。何必深責。當該承旨遞差。又敎曰。承旨前望單子入之。又敎曰。俄者望筒勿施。前望單子。更爲入之。
정조 6년 · 강
命宣傳官口傳差出。
정조 6년 · 목
敎曰。 陵幸當前。宣傳官全不成樣。奉命宣傳官改差。待他窠調用。其代卽令該曹口傳差出。勿出朝報。
정조 6년 · 강
命晉都判府事李徽之爲之。
정조 6년 · 목
因何大臣晉都啓稟。敎以。李判府事爲之。
정조 6년 · 강
命幸行時問安中司使。以司僕馬立把。
정조 6년 · 목
兵曹啓言。幸行時各 殿問安及各差備內吹應把之數。無以推移。 京畿驛馬補把之意。請分付。允之。敎以。問安中司使。以司僕馬立把。單子依此修正入啓。
정조 6년 · 강
分揀洪宜福拿處。韓聖煥罷職。鄭重祿禁推。
정조 6년 · 목
敎曰。臺啓批答。中間遲滯。當該中官拿處。因傳旨。敎以。分揀。又因韓聖煥等製述外等罷職傳旨。又因鄭重祿製述時入庭不作禁推傳旨。竝敎以。今番則分揀。
정조 6년 · 강
放定配罪人洪秉纘。
정조 6년 · 목
敎曰。業欲放釋。而近因滾擾。汔此未果。向來事出後。嘉其謹愼。至於按道時做錯。事出於無情之地。原州牧定配罪人洪秉纘。卽令放送。罪名蕩滌事分付。
정조 6년 · 강
召見整理使金華鎭于誠正閣。
정조 6년 · 목
予曰。墻垣改築之役。不至浩大。可以及期耶。華鎭曰。數日之內。可以爲之矣。予曰。然則明日更爲出去。看審其址以來。
정조 6년 · 강
承旨李世奭以判府事李徽之附奏啓。
정조 6년 · 목
書啓以爲。臣奉聖敎。往諭于判府事李徽之處。則以爲。臣之逖違天陞久矣。豈無戀主之誠。而只恃恩眷。遽然入城。放肆之甚。人將謂何。謹當文字仰陳。恭俟威罰云矣。敎以。大臣以文字陳懇之意。旣有云云。稍待疏本之登徹。擬欲更布心曲。爾則姑爲仍晉。待下批更爲傳諭。期於偕來。
정조 6년 · 강
記事官金星甲以領敦寧洪樂性附奏啓。
정조 6년 · 목
書啓以爲。臣奉聖諭。往諭于領敦寧洪樂性處。則以爲。史官辱臨。聖諭愈懇。臣固趨承之不暇。而負犯至重。聲討狼藉。豈敢徒恃恩寵。揚揚冒進哉。謹當更入文字。伏竢嚴譴云矣。敎以。大臣旣以更入文字之意。附陳於書啓。未見疏本。徒事敦迫。殊欠敬禮之意。擬待疏入。當有別諭。爾則姑爲晉待。
정조 6년 · 강
命內試射時承史戎服。
정조 6년 · 목
敎曰。瑞蔥臺內試射時。例以 陵幸時戎服服色爲之。明日承史服色。亦依此爲之。差備官等。依近例不必戒服。以此分付。
정조 6년 · 강
判下兵曹內試射侍衛節目。
정조 6년 · 목
因節目。敎以。前例則以試射殿座之故。駕前駕後。北營門外札駐。而瑞蔥臺內試射。例必入列於春塘臺。今亦依此擧行之意分付。仍令宣傳官照此。施行。
정조 6년 · 강
遞承旨沈有鎭。以李文源代之尋遞。以趙時偉代之。
정조 6년 · 목
因有鎭牌不進。敎以。許遞。前望單子入之。又敎曰。在外承旨許遞。前望單子入之。
정조 6년 · 목
敎曰。宣傳官吳載重改差。待他窠調用。其代亦令口傳差出。
정조 6년 · 강
判下訓鍊大將都領單子。
정조 6년 · 목
因單子。敎以。開門後下標信。則必多遲滯。待天明。除標信出用。而係是軍兵去就。從事官發牌。門外聽傳敎。
정조 6년 · 강
命贈禮判李鎭衡家。明日遣禮郞致祭。
정조 6년 · 강
命洪忠監司金文淳災實分等狀啓。回啓以草記爲之。
정조 6년 · 목
因狀啓。敎以。回啓以草記爲之。
정조 6년 · 강
命判府事李徽之祿俸。更爲輸送。
정조 6년 · 목
戶曹以祿俸不爲領受啓。敎以。令倉官更爲輸送。
정조 6년 · 강
命平安咸鏡道武科取人額數。考出草記。
정조 6년 · 목
因兵曹平安咸鏡道道科。取幾人啓稟。敎以。各年取人之數。卽爲考出草記。
정조 6년 · 목
社稷秋享。在再明也。
정조 6년 · 강
命明日由月覲門展拜。該房知悉。
정조 6년 · 강
差下貢巿堂上鄭昌聖。
정조 6년 · 목
領議政徐命善啓言。貢巿堂上金華鎭減下。刑曹判書鄭昌聖請差下。從之。
정조 6년 · 강
許施寧越木麥還作之請。
정조 6년 · 목
領議政徐命善啓言。卽見江原監司金憙報備局辭緣。則以爲今此各穀。皆入於丁酉査啓中。而前後府使。亦已被罪。則別無現告之事。大米代田米。依回啓待明年還作本色。而耳牟稷。以代捧之木麥。仍爲換作爲請矣。丁酉行査時當該守令。旣已拿勘。則今無可論。而其後會案。不善釐正。及其反庫。又未覺察。只以流來代捧。不知年數。矇然修報。當該都會官及反庫官。幷推考。不爲啓聞。只報備局。殊甚未安。道臣亦爲推考。木麥還作事。依所請請施行。從之。
정조 6년 · 강
許施會寧。慶興開巿時差需木布。分晉添價之請。
정조 6년 · 목
領議政徐命善啓言。卽見咸鏡監司鄭元始報備局辭緣。則以爲會寧開巿時。淸差所需猪價及大米。定差人。受來於南北各邑。而定例所減。至於七百餘兩之多。近又物價騰踴。萬無貿得之路。猪頭人情。皆從元價中自備。一經此任。擧皆敗亡。本府差需木之取殖。反爲民弊。此後則元木八十餘同。折米分留當年條內。以其應下餘數。猪一口一疋。米一石一疋式添給。慶興開巿時。牛隻喂養價。以每首四升布四疋五尺追磨鍊。而本府差需布之殖利。亦甚夥然。每當斂散。民不支堪。竝爲革罷。以差需布利條。每首八疋式加磨鍊。爲請矣。一番矯捄。在所不已。兩邑添價之請。木布分晉之規。竝許施。而如是釐正之後。或有民弊。則兩邑守令。從重勘處。道臣論責之意。請分付。從之。
정조 6년 · 강
命江都穀貿遷。限明春勿禁。
정조 6년 · 목
領議政徐命善啓言。今年穡事。江都則頻有登稔之望。而沿海諸邑。已判歉荒。民無米穀貿遷之道云。江都之無論公私穀。不許出送。雖是重城餉之意。不可無闊狹。限明春許令勿禁事。請分付。予詢右相。李福源啓言。首相所奏。不害爲權宜救時之政矣。敎曰。備堂中如有異見。陳達也。右參贊鄭尙淳啓言。如此之時。亦似有闊狹之道矣。兵曹判書金熤啓言。今年年事。沁中雖曰稍勝。今若穀禁復開。則島穀必渴矣。命善又啓言。卽今事勢。實難膠守常例。而明春依舊申禁。在江都亦無所損矣。敎以。島穀雖重。民情宜念。依此分付。過限而又復無節不禁。當該守臣。難免不飭之責。竝以此意。申筯也。
정조 6년 · 강
命山川享事奏時置之。
정조 6년 · 목
領議政徐命善啓言。頃因祈雨享官徐龍輔所奏。山川享事奏時官定送之意知委矣。禁漏官吏。本來數少。諸般公役。奔走待令。日不暇給。而又以山川奏時添得別役。則實無分排責應之道。請置之。從之。
정조 6년 · 강
命訓局奉足木。以純木擇納。
정조 6년 · 목
知事具善復啓言。訓局軍兵。本無官軍服。皆是自備。而以奉足木。專爲軍服之資。近來各道每請純錢。昨今年以純錢上下。故服色之疲劣。實由於此。依事目。以純木擇捧上納。而嚴飭擧行之意。請分付諸道道臣。從之。
정조 6년 · 강
永祐園用炙。命今秋夕。定式擧行。
정조 6년 · 목
禮曹判書鄭民始啓言。 永祐園名節及告由祭享時用炙事。已爲稟定。而無文跡。故不得擧行云。今秋夕爲始。定式擧行之意。請知委各該司。從之。
정조 6년 · 강
命分館。申飭擧行。
정조 6년 · 강
命夢麟至親。遂送遐鄕。
정조 6년 · 목
刑曹判書鄭昌聖啓言。夢獜[麟:I-PERSON]妖賊。不施逆律。雖出好生之德。此等同姓至親。一竝逐送遐鄕宜矣。從之。
정조 6년 · 강
兩司聯啓請澤徵孥藉。賜批。大司憲李★(土+甲)。持平李延伋嚴思憲。正言李羽晋。
정조 6년 · 목
聯啓以爲。逆澤凶譎之狀。覆載間所不容之凶賊。而邦刑久逭。公議擯斤。近因隄防之不嚴。遂以廢棄而復起。隆恩不思其報效。反長其凶猾。投進凶疏。滿紙叫嚷。敢以獲戾神明四字。擬之於不敢言之地。其至凶悖惡。豈有如此賊者。而畢竟使之因循經斃。此賊旣不能千剮萬裂。則雖有孥藉之典。不足以少洩含生亘中之憤。而該府草記。已經多日。尙今不下。臣等抑塞。寧欲無生。請澤徵孥藉等節。依金吾草記擧行。批以。令該府更考伊時受敎。稟處也。
정조 6년 · 강
兩司聯啓請李顯模施竄配之典。賜批從之。
정조 6년 · 목
聯啓以爲。李顯模。乃以榮賊之切姻。入處聖模之家。便作京主人。其往復書札。見捉於北郵之搜驗。逆澤疏語。渠敢謄出書報。究厥心腸。萬萬陰譎。而拿囚未幾。始命保放。仍又全釋。未免失之太寬。請李顯模施竄配之典。批以。從之。
정조 6년 · 강
兩司聯啓請有白施孥藉之典。賜批。
정조 6년 · 목
聯啓以爲。有白之劇逆情節。尙忍言哉。此與逆澤。一而二也。而使此凶賊。遽至徑斃。寧有如許國體。請有白亟施孥藉之典。批以。令該府更考伊時受敎。稟處也。
정조 6년 · 강
大司憲李坤[★(土+甲):I-PERSON]。正言李羽晋避嫌乞遞。竝賜批。
정조 6년 · 목
★(土+甲)避嫌略曰。向來憲臣。以不言三司。至有譴削之請。臣亦其時三司中一人。若論其罪。臣實爲首。請遞臣職。羽晉避嫌略曰。臣向以不言三司。至被憲長之請削。同時諸臺。俱蒙一伸。臣何敢復昌臺次乎。請遞臣職。竝批以。勿辭。亦勿退待。
정조 6년 · 강
以李柱國爲承旨。前望也。
정조 6년 · 강
諭內閣提學金鍾秀。
정조 6년 · 목
敎曰。卿之所遭。令人代凛。況在卿心。何等悚慄。今幸臺論停息。卿自此可作無故人。予爲卿喜不能已。予於卿知遇。在古亦罕。藉使譛口噂★(口+(水/日))。謗簡盈篋。予豈一毫致疑於卿。至於今番人言。欲巧反拙。予雖無開示昭晣。人孰不爲之嗟咄也。卿其竢間。必須造朝事。下諭于一提學。
정조 6년 · 강
大司諫吳載純。司諫金樂洙上疏討逆。請收沈念祖處分。竝賜批。
정조 6년 · 목
載純疏略曰。澤徵。有白凶悖之罪。尙忍言哉。兩賊之負犯。有非諸逆之比。則萬戮猶屬歇後。王章未擧。徑斃於犴狴之中。而白凶收孥之請。尙靳兪音。澤賊應施之典。未卽擧行。臣民益切憤鬱。亟降兪音。嗚呼。最中以世祿之裔。反懷怨懟。乃與義翊。義直。譸張凶論。問其情節。則誅戮猶輕。而旋卽白放。至於義直。未經訊覈。晏然自在。刑政之乖。未有大於此者。竝加夬正王法。有喆。有源。卽有白之同氣也。凶謀。逆節。萬無不知之理。而有源則暫訊旋放。有喆則遽命解枷。崔鍾岳之袖疏示人。夢獜麟之受疏立草。鄭聖休之酬酢凶言。或薄勘或全釋。金養淳之凶疏。李命勳之囚招。俱犯難赦。而竝命放釋。任觀周之凶疏。崔光泰。金天欽之挺身護逆。其心叵測。島配之典。不足懲罪。亦願決施當律。噫。最翊乃澤白之窩主也。而惟彼洪樂性。李徽之引嫌各箚。殆各立異。頃日三司之啓。實出於公議。金鍾秀之圖避乞歸。情跡不可掩。則兩司請討。乃是共公之論。而惟不賜允。至有諫長竄配之命。不勝憂歎之至。伏願竝從合辭之請。收還沈念祖處分。噫。泓賊之凶悖。尤不忍言。雖已正法。餘孼尙在。伏願嚴加究覈。絕其亂萠。樂洙疏略曰。今番逆澤凶白。俱以梟腸。咸懷無父無君之心。迭投凶疏。節節窮凶。今其收孥之請。與追法有異矣。惟彼最中。與凶侄義翊綢繆。而最中之薄竄。義翊之全釋。是失刑之大者。伏願竝允三司之請。亟正亂逆之罪。乙亥逆獄。賊埈正刑之後。復施肢解之典。今此澤賊之逆。實有浮於逆埈。請令該府依逆埈例。亟施肢解之典。夫洪樂性。李徽之當初各箚。殊涉驚駭。三司論啓。實循公議。而卽地譴罷。金鍾秀黨逆之罪。兩司聲討之擧。亦云晩矣。而惟不賜允。至有沈念祖竄配之命。物情之抑鬱。當如何哉。願收前後成命。竝批以。方欲處分矣。
정조 6년 · 강
命 宮大門外把立軍作門。訓將只率小前排總領。
정조 6년 · 목
敎曰。朝筵旣以召詢 宮洞口內新接民家弊瘼爲敎。 宮大門外把立軍兵。比前加三十名作門。訓將只率小前排總領。待標信解嚴事分付。
정조 6년 · 강
遞大司諫吳載純。司諫金樂洙。
정조 6년 · 목
敎曰。筵中旣諭。何必更費辭敎。大司諫吳載純。司諫金樂洙。姑先遞差。
정조 6년 · 강
遞獻納金翊休。以尹載醇爲獻納。李宗燮。李昌漢爲掌令。
정조 6년 · 목
因翊休牌不進。敎以。許遞。○敎曰。獻納前望單子入之。又敎曰。掌令前望單子入之。
정조 6년 · 강
命判府事李徽之食物。令郞官傳之。
정조 6년 · 목
戶曹以判府事李徽之祿俸又不領受啓。敎以。卿之遭罹。可謂意外之意外。且與前左相處事之顚錯。大有間焉。以是之故。卿之胥命啓批。已悉予意。然臺啓姑未停止。一向强迫。亦欠禮使之意。且考前例。如卿處義。祿捧多有待入城傳致之事。今姑仍晉該倉。待卿上來。使之傳致。卿其安心。除聞卿屛居江村。已至多日云。可想供奉之岨峿。玆因該曹草記。布予念卿之意。兼傳若干食物。此非恒俸。卿其祗受事。令郞官傳之。仍傳斛米以來。
정조 6년 · 목
戶曹以奉朝賀金致仁在外。月廩本道輸送啓請。敎以。令地方官卽爲輸送。
정조 6년 · 강
命乾止山禁養。令禮判考例稟處。
정조 6년 · 목
刑曹啓言。再昨動駕時。連山幼學李鎭邦擊錚。故考其原情。則以爲全州府。有乾止峰。開國初。環封定界築城。使之守護。己酉李匡德湖南按節時。上達改築。依古制守護矣。數十年之間。還成赭峯。衆冢倍前。令宗親府摘奸後。改築封峯。依前養松。掘出偸葬云矣。事非四件。有此登聞。鎭邦自臣曹勘處。而至於乾止山守護禁養。發關該道。使之嚴禁之意。請分付。敎以。乾止山事。再昨筵中。亦有提敎者。際此聞此供。可謂事不偶然。此事奚待道臣之親審。朝家業已稔聞。松林之濯濯。民冢之纍纍。姑舍是。起墾設冶等。種種可禁可防之事。不一而足。作宰南邑者。亦多傳道。曾欲一番嚴飭而未果。大抵本山事體。關係莫重。則前後道伯之一味抛置。不能這這看審。不能這這禁斷。實爲失職之大者。爲先嚴關本道。使之躬詣奉審。以形止具由馳啓。繼今以往。嚴立科條。各別禁察守護。春秋方伯以有無頉狀聞事。定式施行。因以此意。文移禮曹。間三年發遣郞官摘奸事。一體定式。到今犯葬之民冢。事當一一掘移。而旣有年前受敎。 陵寢火巢。令前偸葬。特令勿論。況本山禁標乎。此亦勿爲掘移。所謂立標設石處。略倣 陵園定式。定步數撤去。而此亦詳細狀聞後。待回下擧行。監司與地方官。逐庫摘奸。偸葬處。捧置成册。令後犯用者。雖用陵園禁標內偸葬之律。無所不可。以此意嚴明分付該道。擊錚人。事係四件外。不可無罪。而此猶與等閑格外之事有異。特爲分揀放送。此事必有曾前定式。令禮判溯考前例。仍又往復該道。凡係守護之節。未盡條件。爛熳消詳。登對時稟處。
정조 6년 · 목
敎曰。飭已施。前大將李柱國敍用。
정조 6년 · 강
遣承旨詣 宗廟。 景慕宮。奉審摘奸。
정조 6년 · 강
御北營。設瑞蔥臺試射。仍詣春塘臺調馬。
정조 6년 · 목
具戎服。乘輿出明禮門。由集成門。至 大報壇前路。降輿步過乘輿出拱北門。詣北營陞座。兵判以下行禮訖。予曰。 訓鍊正。方有擧行事。卽爲差出。而以副正通望人擬入。予曰。馬兵回信地一節置之。卽爲開場。貫草以六貫草擧行。仍命訓將具善復曰。別隊馬兵。先爲試射。然後可赴於春塘臺試藝之時。卽爲擧行。予曰。衛外喧聒若是。而終不禁戢。當該營禁喧郞廳。記過待令。敎曰。禁喧郞廳汰去。其代口傳差出。試射畢。乘輿出北營。入拱北門。降輿步過 大報壇前路。乘輿由集成門。入明禮門。詣春塘臺。降輿陞座。予曰。諸般未畢。試藝卽爲設行。仍命宣傳官曰。令于靑陽門守直中官。起旗軍洗馬來到後。依例入之。少頃命調馬。點閱調馬。試藝畢。還內。
정조 6년 · 강
命禁衛大將李敬懋兼察御營大將。
정조 6년 · 목
承旨李在學啓言。御營大將李邦一遭故矣。將兵之任。無總察之人。何以爲之。敎以。禁衛大將兼察兼佩也。
정조 6년 · 강
遞承旨李世奭。以徐鼎修代之。
정조 6년 · 목
敎曰。偕來承旨許遞。前望單子入之。
정조 6년 · 강
命總戎中軍擇差。晉陣中軍代領。
정조 6년 · 목
敎曰。總戎中軍李漢泰改差。其代各別擇差。又敎曰。總戎廳晉陣。以中軍代領。
정조 6년 · 강
以李秉模爲同義禁。口傳也。
정조 6년 · 강
命湖西分等狀許施。均俵申飭。
정조 6년 · 목
備邊司啓言。洪忠監司金文淳分等之請。草記事命下矣。道臣所論。儘有意見。依狀請許施。而分等易致虛實相蒙。有難均俵之慮。各別操切。請申飭。允之。
정조 6년 · 목
戶曹以判府事李徽之祿俸。又不領受啓。敎以。更爲輸送。
정조 6년 · 강
重推兵曹判書李命植。
정조 6년 · 목
承旨李在學啓言。近仗軍士事。該郞廳已有記過之命。而兵曹判書難免不飭之失。請重推。從之。
정조 6년 · 목
具翼善冠袞龍祪。乘輿出賓陽門。由月觀門。降輿入齋室。少頃就板位。行再拜禮。仍詣宮內奉審訖。出御宮大門。敎曰。本宮提調。貢巿堂上。監董堂上入侍事分付。予曰。衛外雜人。若是攔入。宣傳官何不禁飭乎。予曰。新接民等。果能安業無弊乎。業欲下詢。而久未動駕。故今始下敎耳。民人等曰。俱得安接。而接濟之方。抑有數者。樓院魚物都庫。許令移設宜矣。予曰。先朝曾以此事有所嚴禁。而至於權利之民。竝施刑配之律。爾等果得聞知否。民人等曰。未能的知矣。予曰。此外有何所訴乎。民人等曰。乾坊作綜。故臣等爲弊不少矣。予曰。此是自畿營禁斷之事。爾等雖欲罷坊。卽是法外。何可許施乎。民人等曰。布商主人。願得爲之矣。領議政徐命善曰。此則許給似無妨矣。民人等曰。樓院生鮮廛都庫。使之革罷。仍許臣等宜矣。予曰。今此下敎。雖出善接之意。民無遐邇。何可專爲爾等乎。猝難許施矣。民人等曰。兵曹軍弊。使之移給。則庶爲接濟之道矣。予曰。軍弊責應。比他煩重。爾等有難擔當矣。民人等曰。雖得許給。別無爲弊矣。予曰。前騎郞李虁曾言作貢之事。而猝難變通矣。民人等曰。軍契今雖作貢。亦非創設之事矣。予曰。爾等所訴。當指一仰請。而各自煩達。何可人人而許施乎。民人等曰。布廛主人。生鮮廛惟願許給矣。予曰。施行便否。當令備局諸臣商確稟處。還御齋室。敎曰。時原任大臣。訓將。禮判入侍事分付。予曰。訓將有何所奏而請對乎。訓將具善復曰。金復根。卽臣之妻侄。而一自金養淳事出後。仍與絕之矣。昨夜復根來到臣家。而仍不接見。則復根言內。方有急告事云。故卽招左右捕將。與之參聽。而其所云云。果如是矣。仍納所錄。覽訖。予曰。本事不甚緊重。惟當平問以奏矣。命善曰。不可不一番明覈。卽令王府拿鞫宜矣。予曰。在昔戊申年。故相臣崔奎瑞。率金重萬上變。而其時重萬仍令捕廳究覈以問。今者此事。較彼有輕。不必以王府推問矣。敎曰。卿等出去。會坐東營。詳査平問後。待還宮入侍也。出齋室。乘輿出日瞻門。由建陽門。入協陽門還內。
정조 6년 · 강
召見時原任大臣于誠正閣。領府事金尙喆。判府事鄭存謙。領議政徐命善。判府事鄭弘淳。右議政李福源。
정조 6년 · 목
予曰。金復根所答果何如。命善曰。與初番所聞。別無異同。而臣今開錄以來矣。予覽訖曰。果如其言矣。予曰。金復根所告。初非告變。而訓將恐致嫌疑之端。故有此登聞矣。命善曰。然矣。予曰。査問之際。使之陞廳而問之乎。命善曰。然矣。予曰。李判府事向日筵話。卽是無情說去。而把作有心說到。今世之上。緘口結舌。然後可得無辜矣。命善曰。今此人言。誠是意外矣。予曰。近來人心世道。好興訛言。輒至如此。極可悶矣。予曰。金復根以厥父之子。故聞此言。不得不來告。不但生㥘而然也。可謂其情則慽矣。命善曰。然矣。予曰。判府事心事白直。本無表襮。而今以偶發之言。作爲罪案者。誠是意外。觀今世道。非一葦可杭。予亦莫知其何爲也。命善曰。誠非細憂矣。予曰。金鍾秀發啓。昨果停之矣。尙喆曰。臣亦聞之矣。予曰。金鍾秀何以爲逆賊乎。曾在 先朝。以奉行請討陳箚。而亦有之優納之眷。向者樹立之人。何可歸之於罔測之科乎。爲世道誠慨然矣。尙喆曰。今以惡逆之名加之。極爲非矣。予曰。向日傳敎中云云。泛論擧世。而臺臣拈出句語。歸之重臣者。誠極怪駭。故昨日賓席。予果洞悉開釋矣。命善曰。聖敎至此。在重臣。必感泣無地矣。予曰。昨聞捕廳消息。則世杓所供。不忍盡書於文案云。蓋湯武之說。渠直以謂以臣代君之意。而今世上皆然云。究其所犯。別無更問之端矣。命善曰。當初上疏。必有作者。而終未究得。誠可痛惋矣。予曰。沈哥若淵之甥侄。崔哥若淵之妻娚。則必有怨國之心矣。命善曰。似然矣。予曰。海西査啓。今方上來。而贖錢七百兩。謂以初無是事。至於贈詩。諉以厥祖定配時。他人所贈別章。而略改數三字云。此亦難覈矣。存謙曰。今此怪鬼之輩。不有國法。甘作死黨者。誠駭憤矣。予曰。海西人心。猝難底定。誠可悶矣。尙喆曰。向日亨夏。卽施邦刑。則必無如此之患矣。予曰。領右相引義之說。卿其聞之乎。尙喆曰。誠過矣。予曰。兩大臣所當非久入來。而以今言之。領相處地。亦不無所嫌。故欲爲體諒。而今若更卜新相。則便有妨賢之嫌。方此咨且矣。命善曰。臺啓從近收殺則誠好矣。予曰。前左相事。果涉礙眼。而只施薄警而已。豈可謂之負犯深重乎。命善曰。聖敎至當矣。今若臺啓稱停。則甚爲宜矣。予曰。雖欲使之停啓。而日前旣以金鍾秀事。縷縷下敎。今又以大臣事下敎。則事面亦如何矣。尙喆曰。顧今討逆之外。元無官師相規之事。亟加晉念焉。予曰。以予氣力。猝難警飭矣。大抵發啓。如從公議則當早發。而不先不後。出於傳敎之後。驟看外面。誠極怪訝矣。命善曰。然矣。予曰。以停啓俾招臺臣。則事面終涉如何。姑待出場。則領右相有獨賢之勞。及此時欲爲枚卜。而實難其人。且大臣之數。亦無太多之嫌乎。命善曰。在前果有十餘人在相位時矣。予曰。 先朝洪致中爲相位時。數至十二人矣。尙喆曰。如臣襄朽之質。使之減去大臣之數。則公私俱幸矣。予曰。何以減去也。卿勿復提此等說也。尙喆曰。所帶都提擧之任。盡爲減下。則臣不當屢懇三字銜矣。予曰。此則終難聽施矣。卜相之擧。何以則爲好耶。命善曰。前左相本無傷人害物之心。而專事謹拙。顧今朝著。無如此等人矣。尙喆曰。領相所奏。誠甚爲宜。而今此備位。一時爲急。惟在自上處之矣。予曰。停啓然後。可以重卜。而此則姑難等待矣。福源曰。在下當避。自在法典。許臣遞改宜矣。予曰。予於兩大臣。果不深咎。而向日所奏。亦豈有意而然乎。命善曰。然矣。予曰。見今世道如此。必擇人然後。可勵頹俗矣。尙喆曰。果然矣。予曰。大抵大臣去就。有關於世道汗隆。而今有一人焉。於國有向上之心。在家有孝親之名。操履堅確。持身廉雅。此果何如。命善曰。聖簡誠好矣。予曰。此人操守。雖經百劫滄桑。當不變改矣。
정조 6년 · 목
敎曰。卜相。因賓廳卜相單子。敎以。加卜。又因領議政徐命善。右議政李福源請對。敎以。俄於登筵時。因言端。已有言及。不必請對。加卜也。
정조 6년 · 강
有政。吏曹判書李性源。參判鄭一祥。參議徐有防進。
정조 6년 · 목
以權枰爲掌令。鄭淵淳爲獻納。姜彝正爲副校理。李宗變爲修撰。李在協爲同義禁。李命植爲兵曹判書。左議政李福源。右議政金熤單付。
정조 6년 · 강
命兵曹判書李命植牌招受符。
정조 6년 · 목
因命植再牌不進。敎以。本任無異宿硏。豈可如是違召。更卽牌招。斯速受符。
정조 6년 · 강
以李敬一爲應敎。洪文泳爲副應敎。李祖源爲校理。尹長烈爲副校理。金履鏞爲副修撰。
정조 6년 · 목
因修撰李宗變罷職傳旨。敎以。修撰李宗變只推。更爲牌招入直。未差之代。前望單子入之。
정조 6년 · 강
設抄啓文臣親試于誠正閣。仍召見左議政李福源。試官黃景源。鄭民始。鄭志儉。洪履健。
정조 6년 · 목
試官以下行禮訖。以玉堂翫月爲試題。福源進伏。予曰。卿見新右相乎。福源曰。姑未往見矣。予曰。善騎別哨一人。使之待令。考試訖。命書等題。三下徐龍輔。草三下鄭東浚洪仁浩李魯春。次上李錫夏。予曰。罪人閔哥。今方上來云矣。左右捕將發問取招後。供辭以從事官傳納政院事分付。
정조 6년 · 강
召見承旨李柱國于誠正閣。
정조 6년 · 목
予曰。罪人供辭持來乎。柱國曰。然矣。予曰。泓賊兇言。比德師相老。不啻十倍。而指之謂湖儒。又謂之殺死。且李判府事向日筵奏。歸之以有意所在云。卽此兩款。必當嚴問。分付該廳。卽速擧行。待草供入來。卿又入侍也。
정조 6년 · 강
副校理李宗變陳疏乞遞春秋兼銜。踏啓字。
정조 6년 · 목
宗變與其父承旨世奭。有春秋兼銜應避之嫌也。
정조 6년 · 강
命禁營騎士。木布施賞。
정조 6년 · 목
敎曰。禁衛營騎士之往來甚速。猶勝別抄及禁軍。令本營木布各二疋式施賞後草記。
정조 6년 · 강
命副應敎洪文泳。副敎理尹長烈敍用。
정조 6년 · 목
政院。以文泳等方在罷散啓。敎以。敍用。
정조 6년 · 강
命南所衛將。明日拿處。
정조 6년 · 목
予曰。捕廳在囚罪人。爲幾人乎。在學曰。未能詳知矣。予曰。承旨出去後。干連罪目。懸錄以入也。
정조 6년 · 강
命奉朝賀金致仁月廩。更爲輸送。
정조 6년 · 목
京畿監司李亨逵以奉朝賀金致仁月廩不受啓。敎以。令地方官更爲輸送事回諭。
정조 6년 · 강
命抄啓文臣去月朔再次講明日爲之。
정조 6년 · 목
敎曰。抄啓文臣去月朔再次講。明日爲之。試官李秉模。更加催促上來。明日則勢難進參。原任提學黃景源爲試官。使之考講。
정조 6년 · 강
命加減益氣湯。自今日一貼式煎入。榻敎也。
정조 6년 · 목
檢書官呼洪履健進講講訖。予曰。交河年事何如。履健曰。已辦尤甚邑矣。予曰。晚移穀當爲成熟乎。履健曰。退霜則庶有結實之望矣。予曰。若設賑則當以專一邑爲之乎。履健曰。然矣。予曰。此時民事。一時可悶。卽爲下去也。予曰。今月再次講。當以十七日。二十七日爲之。預令知委。使之讀誦也。李東稷進講。予曰。此講官初番應講乎。志儉曰。然矣。予曰。此文臣久越講次。待明春抄啓。自大學始講則好矣。洪仁浩進講。予曰。前錦伯何以見罹於無妄之科乎。仁浩曰。狀啓封發。未能覺察。獲蒙嚴譴矣。李魯春進講。予曰。今此講官。雖在罷散中。旣在抄啓。則當爲受祿矣。志儉曰。未能詳知矣。予曰。前提學筋力。尙爾强健。爲卿嘉之。果能從仕否。景源曰。有難强策矣。
정조 6년 · 강
召見左議政李福源于誠正閣。
정조 6년 · 목
予曰。 獻陵莎草。盡爲修改乎。福源曰。盡爲改莎矣。予曰。莎草亦自慕華館浮去乎。福源曰。然矣。予曰。近日日氣頗熱。在農形果何如。福源曰。日氣調順。頗以爲慰矣。予曰。捕廳文案。使事變注書傳送時原任大臣事分付。予曰。近致少旱。穀多蹲縮。今若得雨。庶可蘇醒矣。承旨徐有防曰。風自東南。雨當大霔矣。
정조 6년 · 강
命明朝大臣備局堂上來待。
정조 6년 · 목
敎曰。日昨駐轎宮門。詢問奠居之方。王言不可不信。況 本宮洞口內民家募接之擧。予意蓋倣 廟殿門外人家挾路之制也。今則新入民戶。必須別般顧恤。可期永奠。旣命廟堂雜議以聞。何必遲待次對。明朝 景慕宮都提調及大臣。備局有司堂上。貢巿堂上。役處監董堂上。使之來待。住在近地。必詣事實。領府事亦爲入侍事傳諭。
정조 6년 · 목
敎曰。今番別抄往來。亦云速矣。自本營木布各二疋式施賞後草記。
정조 6년 · 강
命大臣肅拜後入侍。
정조 6년 · 강
命李祖承照律安徐。
정조 6년 · 목
因 奎章閣抄啓文臣李祖承連二次居末照律啓目。敎以。守宮玉兔。還宮後果已出去。此後段勿發似此無稽之談。以其答通觀之。旣稱惶愧欲死。則亦不可無慰勉之擧。今番照律安徐。
정조 6년 · 목
敎曰。金吾草記。誤爲混下。當該中官拿處。
정조 6년 · 강
召見大臣以下于誠正閣。領府事金尙喆。領議政徐命善。左議政李福源。知中樞府事具善復。戶曹判書金華鎭。右參贊鄭尙淳。禮曹判書鄭民始。刑曹判書鄭昌聖。司直徐有隣。